Správa zo zahraničnej pracovnej cesty
1.  Účastník ZPC:
prof. Ing. Peter Plavčan, CSc, Ministerstvo školstva, vedy, výskumu a športu SR – sekcia vysokých škôl,  Stromová 1, 813 30 Bratislava, generálny riaditeľ sekcie, Aj
2.  Zahraničná pracovná cesta:
Dánsko, Kodaň, 18. 03. – 20. 03. 2012, Ministerstvo vedy, inovácií a vysokých škôl, Dánsko, zasadnutie Bologna Follow Up Group, financované MŠVVaŠ SR
3.  Rámcový program pobytu:
18. 03. 2012 – cesta na rokovanie,
19. 03. 2012 - rokovanie, 
20. 03. 2012 – rokovanie, cesta späť
4.  Stručný priebeh rokovaní, resp.  študijného pobytu:
Priebeh rokovania sa uskutočnil podľa programu. 
V agende boli informácie: o zasadnutí riadiaceho výboru BFUG dňa 21. februára 2011 v Baku, o návrhu pilotného projektu pracovnej skupiny sociálna dimenzia, o návrhu pracovného dokumentu o internacionalizácii vzdelávania a podpornej sieti, návrh dokumentu o implementácii bolonského procesu, o činnosti pracovnej skupiny k prehľadným a zrozumiteľným nástrojom vysokoškolskej politiky, o mobilitnej stratégii EHEA, o návrhu komuniké ministrov zodpovedných za vysokoškolské vzdelávanie a o dokumente pre bolonské fórum expertov v Bukurešti. Súčasťou tohto zasadnutia bolo aj rokovanie štátov zúčastnených v EQAR. Na rokovaní bola predložená informácia o rámcovom obsahu budúceho rokovania BFUG počas konferencie ministrov v Bukurešti. Na rokovaní vystúpil aj reprezentant ESU s príspevkom hodnotiacim stav bolonského procesu z pohľadu študentov.
Pracovné skupiny sociálna dimenzia a Eurostudent pokračujú na príprave analýz, na rokovaní boli predložené vybrané štatistické ukazovatele. V projekte bolo odporúčané pokračovať, v súčasných ekonomických podmienkach v jednotlivých štátoch bolonského procesu má táto problematika významné miesto. 
Pri rokovaní o plnení odporúčaní bolonského procesu bola obsahovo široká diskusia o výsledkoch. Boli vyjadrených viacero názorov, že bolonský proces má predovšetkým vysokým školám napomôcť preklenúť pomerne zložité spoločenské a ekonomické obdobie. Táto diskusia nadväzuje na širokú odbornú diskusiu k pokračovaniu bolonského procesu a vytváraniu EHEA. Znovu sa pripomenulo, že uplatňovanie spoločných kritérií nezohľadňuje osobitosti jednotlivých vysokoškolských sústav v jednotlivých štátoch. Dôležité sú v tejto oblasti aj tradície vo vysokom školstve. Téma a interpretácia jednotlivých výsledkov analýz bolonského procesu v jednotlivých národných štátoch a ich syntéza budú predmetom ďalšej diskusie na úrovni ministrov zodpovedných za vysokoškolské vzdelávanie v Bukurešti. 
Pri príprave komuniké na ministerskú konferenciu v Bukurešti bolo viacero návrhov a odporúčaní na úpravu textu. V priebehu rokovania BFUG boli predkladané návrhy na úpravu jeho znenia. V rámci diskusie som sa zapojil do diskusií k vybraným dokumentom pripravovaných k ministerskej konferencii v Bukurešti. 
Predstavitelia EQAR uskutočnili po skončení rokovania BFUG svoje zasadnutie, na ktorom informovali o aktuálnom stave registra akreditačných a hodnotiacich agentúr a komisií.

 5.  Odporúčané závery:
Ďalšia činnosť BFUG bude vychádzať z dokumentov schválených na ministerskej konferencii v Bukurešti. Očakáva sa plnenie odporúčaní z komuniké ministrov, ktoré je orientované na pokračovanie bolonského procesu v smere ďalšieho rozvíjania EHEA. Navrhuje sa rokovať s EQAR o možnom pristúpení SR do tejto organizácie.  
6.   Prehľad prinesenej dokumentácie a miesto jej uloženia
Dokumentácia je uložená na sekcii vysokých škôl.
7.   Osobitne vyhodnotený očakávaný prínos ZPC
Cesta splnila svoj účel.
8.    Spôsob zverejnenia výsledkov ZPC, prenos získaných informácií
Ministerstvo školstva, vedy, výskumu a športu SR uplatní nové poznatky pri inováciách vo vysokom školstve najmä v oblasti vysokoškolskej politiky, pri príprave rozvojových dokumentov a právnych predpisov. 
Správu vypracoval: Peter Plavčan
Dátum: 10. 3. 2012
Správu schválil: p. Ivan Stankovský